DA Den Europæiske Unions Tidende C 39/33

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 39/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»Cidre Cotentin«/»Cotentin«

EU-nr.: PDO-FR-02206 — 21.11.2016

BOB ( X ) BGB ( )

1. Betegnelse

»Cidre Cotentin«/»Cotentin«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Cidre Cotentin«/»Cotentin« er en mousserende, upasteuriseret cider, uden tilsat kulsyre og fremstillet af ren saft af cideræbler af bestemte traditionelle sorter.

»Cidre Cotentin«/»Cotentin« udmærker sig ved sin farve, som varierer fra strågul til orangegul, og ved sine fine bobler. Den har fine duftnoter, herunder ofte af smør og tørret græs. Den har en ligevægtig smag kendetegnet ved bitre smagsnoter. Dens diskrete syrlighed tilfører friskhed til denne bitre smag.

»Cidre Cotentin«/»Cotentin« extra-brut har en tanninpræget struktur og domineres af mere klart bitre smagsnoter.

»Cidre Cotentin«/»Cotentin« har følgende egenskaber:

— et virkeligt alkoholindhold på over 3,5 % vol.

— et totalt alkoholindhold på over 5,5 % vol.

— et sukkerindhold på over 18 g/l og højst 35 g/l

— en massefylde på over 1 009 og højst 1 017,5 ved 20 °C

— et mindstetryk på 1 bar ved 20 °C eller 2 g/l CO2.

»Cidre Cotentin«/»Cotentin« med tilføjelsen »extra-brut« har følgende egenskaber:

— et virkeligt alkoholindhold på over 5 % vol.

— et totalt alkoholindhold på over 5,5 % vol.

— et sukkerindhold på højst 18 g/l

— en massefylde på højst 1 009 ved 20 °C

— et mindstetryk på 1 bar ved 20 °C eller 2 g/l CO2.

3.3. Foder (kun for produkter af animalsk oprindelse) og råvarer (kun for forarbejdede produkter)

De anvendte cideræbler kommer fra frugtplantager i det geografiske område og er udvalgt som egnede til fremstilling af »Cidre Cotentin«/»Cotentin« på grundlag af udvælgelseskriterier knyttet til det dyrkningssted, som er godkendt til betegnelsen.

Disse frugtplantager i form af krat- og græsbevoksede enge med frugttræer har mindst 30 % højstammede frugttræer.

Æblerne er opført på en positivliste over traditionelle sorter, som for langt størstedelens vedkommende er bitre eller bittersøde.

De primære sorter, der udgør mindst 60 % af frugtplantagens areal, er følgende:

Bitter og bittersød : Belle fille de la Manche, Binet Rouge, Bois Jingant, Cartigny, Closette, Feuillard, Gros amer, Marin Onfroy, Peau de Chien, Petit amer, Rouge de Cantepie, Sans Pareille, Tapin, Tête de Brebis og Taureau.

De sekundære sorter, der udgør højst 40 % af frugtplantagens areal, er følgende:

Bitter og bittersød : Argile rouge, Bedan, Doux moine, Fréquin, Kermerrien, Marie-Ménard og Sergent.

Sød : Clos Renaux, Douce Coët og Doux Lozon.

Syrlig : Petit Jaune, Grasselande og Gros jaune.

Cideræblesorter, der ikke er nævnt, og som dyrkes på højstammede træer, er tilladt i en mængde svarende til maksimalt 20 % af hele frugtplantagens areal.

Hver cuvée rummer mindst 60 % af de primære sorter.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen fra æbledyrkning til ciderens gæring, der udelukkende sker på flaske, foregår i det i punkt 4 definerede geografiske område.

Aftapningen foregår i det geografiske område. Cideren opnår nemlig sin mousserende karakter alene ved gæring af en del af restsukkeret på flaske, hvilket tager mindst otte uger, hvorefter cideren kan sælges.

3.5. Særlige regler for udskæring, rivning eller emballering osv. af det produkt, som betegnelsen henviser til

De cidere, som er omfattet af den beskyttede oprindelsesbetegnelse »Cidre Cotentin«/»Cotentin«, må kun deklareres efter fremstillingen, annonceres til salg offentligt, afsendes, udbydes til salg eller sælges, hvis førnævnte betegnelse sammen med Den Europæiske Unions symbol for en beskyttet oprindelsesbetegnelse fremgår af deklarationerne, annoncerne, salgsprospekterne, etiketterne, fakturaerne, beholderne og emballagerne. Symbolet kan suppleres med forkortelsen »AOP« eller »appellation d'origine protégée«.

Navnet på den beskyttede oprindelsesbetegnelse og angivelsen »Appellation d'origine« eller »Appellation« og »protégée« skal trykkes med synlige, læselige, uudslettelige bogstaver, der er tilstrækkeligt store til, at oplysningerne tydeligt kan skelnes fra alle de øvrige skrevne angivelser og tegninger.

På etiketten skal angivelsen »appellation d'origine protégée« stå umiddelbart under navnet på den beskyttede oprindelsesbetegnelse uden andet mellem de to linjer.

Angivelsen »extra-brut« er obligatorisk for cider, der har et sukkerindhold på højst 18 g/l.

4. Kort angivelse af det geografiske områdes afgrænsning

I departementet Manche:

Alle kantonerne Agon-Coutainville, Bricquebec, Cherbourg-Octeville 1, Cherbourg-Octeville 2, Cherbourg-Octeville 3, Créances, Equeurdreville-Hainneville, La Hague, Les Pieux, Saint-Lô, Saint-Lô 1, Tourlaville, Valognes og Val-de-Saire.

Kantonen Carentan, dog ikke kommunerne Catz og Carentan les Marais og dermed alene det område, der dækkes af de delegerede kommuner Brévands, Saint-Pellerin og Les Veys.

I kantonen Condé-sur-Vire: kommunen Condé-Sur-Vire, i kommunen Moyon Villages alene den delegerede kommune Mesnil-Opac og i kommunen Thorigny-les-villes alene den delegerede kommune Brectouville. Kantonen Coutances, dog ikke kommunerne Orval-sur-Sienne og Regnéville-sur-Mer.

Kantonen Saint-Lô 2, dog ikke kommunerne La Barre-de-Semilly, La Luzerne og Soulles.

I kantonen Pont-Hébert: kommunerne Amigny, Cavigny, Le Dézert, Graignes-Mesnil-Angot, Le Hommet-d'Arthenay, La Meauffe, Le Mesnil-Rouxelin, Le Mesnil-Véneron, Pont-Hébert, Rampan, Remilly les Marais, Saint-Georges-Montcocq og Tribehou.

I kantonen Quettreville-sur-Sienne: kommunerne Belval, Cametours, Cerisy-la-Salle, Montpinchon, Ouville og Savigny.

5. Tilknytning til det geografiske område

Det geografiske områdes egenart

Beskrivelse af de naturgivne faktorer, der bidrager til tilknytningen

Det geografiske område dækker halvdelen af departementet Manche. Hovedparten af området ligger i det armorikanske bjergmassiv (skifer- og sandstenssedimenter og palæozoisk granit), mens et smalt nordøstligt bælte ligger i Paris-bækkenet med kalkstensundergrund. Et mere eller mindre tykt lag lerjord dækker hele området. Dette område falder i praksis sammen med halvøen Cotentin.

Landskabet i området består i lave plateauer med blødt bølgende bakker, der højst rejser sig 170 m. Overalt begrænses udsynet af netværket af mere eller mindre tætte kratagtige hegn.

De parceller, der er udvalgt til dyrkning og høst af æbler, ligger i engområder og udgør små øer afgrænset af naturlige hegn. Jorden er varieret, dyb og veldrænet, men altid sandet eller både stenet og sandet.

Cotentin ligger i udpræget atlanterhavsklima, hvilket forstærkes af, at området ligger på en halvø. Dette klima kendetegnes ved hyppig nedbør (over 150 dage om året) i rigelige mængder (900-1 000 mm i gennemsnit), beskedne temperaturudsving med sjældne tilfælde af frost samt hyppig blæst, til tider voldsom, hovedsagelig fra vest.

Beskrivelse af de menneskelige faktorer, der bidrager til tilknytningen

Cotentins ciderfrugtplantager har været kendt siden det 13. århundrede takket være de tanninholdige sorter, der blev bragt med skib fra det nordvestlige Spanien. Cideren udviklede sig her som resultat af flere på hinanden følgende forbud mod fremstilling af øl og vin med det formål at forbeholde så meget landbrugsjord som muligt til dyrkning af korn. Det er på denne baggrund, at frugtengsmetoden udviklede sig. Engen var beregnet til foder til husdyrbesætningerne, men fik en sekundær værdi takket være den frugt, der kunne høstes fra de æbletræer, der blev plantet i engen. Med tanke på denne dobbelte udnyttelse blev parcellerne indrammet af naturlige hegn, som holdt dyrene inde og gav både dem og træerne læ for vinden.

Ciderfremstillingen blev udviklet og forbedret. Den ciderrelaterede pomologi opstod i Cotentin-området i det 16. århundrede anført af mænd som Guillaume Dursus og Gilles Picot de Gouberville, der fremstillede vidt berømte cidere med de sorter, de udvalgte. Gouberville forædlede frugten sort for sort og udviklede sorter af fineste kvalitet, hvoraf nogle eksisterer den dag i dag, f.eks. Marin Onfroy.

I nyere tid har der parallelt med de traditionelle frugtenge med højstammede træer udviklet sig specialiserede frugtplantager med lavstammede træer, men også med græsbevoksning og krat.

De lokale sorter, der er specifikke for det geografiske område, og som hovedsagelig er bitre eller bittersøde, rige på phenolforbindelser som sorterne Petit amer, Taureau og Cartigny, er godt repræsenteret i hele området og i de forskellige typer frugtplantage.

De nuværende ciderfremstillingsmetoder vidner om forædlingen og overførslen af viden om fremstilling af »Cidre Cotentin«/»Cotentin« af lokale sorter og på grundlag af en naturlig gæring i flasken samt forbud mod pasteurisering.

Produktets egenart

»Cidre Cotentin«/»Cotentin« er en upasteuriseret cider, uden tilsat kulsyre og fremstillet af ren saft af cideræbler. Den er kendetegnet ved en farve, som varierer fra strågul til orangegul, og ved sine fine bobler. Den diskret syrlige smag giver den en god balance og lader en meget frisk bitterhed komme til udtryk. Når »Cidre Cotentin«/»Cotentin« suppleres med angivelsen »extra-brut« er den tanninprægede struktur og de dominerende bitre smagsnoter mere tydelige.

Sammenhængen mellem det geografiske område og produktets kvalitet eller egenskaber

Det geografiske område kendetegnes ved det udprægede atlanterhavsklima og kombinationen af husdyropdræt og æbledyrkning. Udvælgelsen af hegnomkransede parceller med dyb jord gør det muligt for æbletræerne at tilpasse sig de vindblæste forhold og dermed undgå at tabe frugten, inden den er moden, og mindske risikoen for, at træet rykkes op med rode. I øvrigt bevirker vedligeholdelsen af permanent græsbevoksning i frugtplantagen et sammenfald, der påvirker sammensætningen af æblerne (rige på sukker og begrænset indhold af kvælstof) til fordel for ciderfremstillingen.

Kvaliteten af høsten optimeres af, at græstæppet afbøder æblernes fald og bevarer dem godt på jorden.

I denne forbindelse opnås ciderens bitre karakter ved at sammensætte bitre og bittersøde sorter, som dominerer frugtplantagen, og hvoraf størstedelen er resultatet af århundreders lokal udvælgelse, mens den beskedne syrlighed i produktets smag stemmer med, at de syrlige sorter udgør en mere beskeden andel af det geografiske område. Den konstante anvendelse af traditionelle metoder til forarbejdning, som tilsiger anvendelse af naturlige gærstoffer på frugtens overflade til den første gæring og udelukker enhver tilsætning af kulsyre og pasteurisering, garanterer den bitre friskhed i »Cidre Cotentin«/»Cotentin«.

Det ry, som »Cidre Cotentin«/»Cotentin« har, går langt tilbage. I det 16. århundrede anfører lægen Julien le Paulmier i sin berømte afhandling »de vino et pomaco«, at »de cidere, som man fremstiller i Cotentin, er de bedste cidere fra provinsen Normandiet«.

Dette kan bekræftes af de førstepladser, som producenterne fra Quibou, Valognes, Turqueville, Dangy, Saint-Lô og Saussey opnåede ved de konkurrencer, som blev afholdt af Association pomologique Française (den franske æbleavlerforening) i forbindelse med årlige æblekongresser i slutningen af det 19. århundrede frem til 1930'erne.

Den lokale kærlighed til »Cidre Cotentin«/»Cotentin« kommer til udtryk i dag gennem de utallige konkurrencer og forskellige kommunale festivaler til ære for cideren. Produktet hyldes desuden af store franske og internationale gastronomiske navne som Michelinguidens magasin »Étoile«, der i sit juni-juli-nummer i 2006 tildelte denne cider sin anprisning »Coup de cœur«, og det prestigefyldte amerikanske gastronomiske magasin the Art of Eating, som i 2011 gav alle cidere fra Cotentin rosende omtale.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://info.agriculture.gouv.fr/gedei/site/bo-agri/document_administratif-50b2dc68-9cbe-48a6-93c9-3d8befac98d0/telechargement

(1) EUT L 343 af 14.12.2012, s. 1.